寄內
作者：蘇轍
朝代：宋

paragraphs: 與君少年初相識，君年十五我十七。
上事姑章旁兄弟，君雖少年少過失。
昏晨定省歲月短，五十還朝定何益。
憂深責重樂無幾，失足一墜南海北。
身居穽中不見天，仰面虛空聞下石。
丈夫學道等憂患，婦人亦爾何從得。
歸來舊許生白鬚，回顧慚君髮如漆。
遷居汝南復何事，龜老支床隨所擲。
相望一月兩得書，聞君肺病久消釋。
我經三伏常暴下，近喜秋風掃烝濕。
病除寢食未復故，相見猶驚身似腊。
劉根夫婦俱有道，去日饒君著鞭策。